C 34/11

Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2023/C 34/08)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

STANDARTA GROZĪJUMA APSTIPRINĀŠANAS PAZIŅOJUMS

“Bonnezeaux”

PDO-FR-A0926-AM03

Paziņojuma datums: 11.11.2022.

APSTIPRINĀTĀ GROZĪJUMA APRAKSTS UN PAMATOJUMS

1. Oficiālais administratīvi teritoriālo vienību klasifikators

Ģeogrāfiska apgabala un tiešās apkaimes apgabala pašvaldības ir aktualizētas ar oficiālo administratīvi teritoriālo vienību klasifikatoru.

Tas neietekmē noteiktā ģeogrāfiskā apgabala robežas.

Groza vienotā dokumenta 6. un 9. punktu.

2. Atstatums starp vīnkokiem

Minimālais atstatums starp vienas rindas vīnkokiem ir mainīts no 1 m līdz 0,90 m.

Šī grozījuma mērķis ir palielināt stādījumu biezību, nemainot atstatumu starp rindām.

Tāpat iekļauj īpašus noteikumus vīnkokiem, kuri atrodas vairāk par 10 % stāvās nogāzēs; minimālais atstatums starp šiem vīnkokiem ir 0,80 m.

Šo informāciju iekļauj, lai ņemtu vērā īpašu gadījumu, kad vīnkoki ir iestādīti izteiktās nogāzēs un nepieciešams īpašs stādījumu izvietojums (stādījumi ir paralēli nogāzei nevis tai perpendikulāri).

Grozīts vienotā dokumenta 5. punkts.

3. Apgriešana

Apgriešanas noteikumi ir saskaņoti cilmes vietu līmenī Val de Loire ietilpstošajā Anjou Saumur zonā.

Šīs saskaņošanas mērķis ir radīt uzņēmējiem labāku izpratni un vienkāršot pārbaužu veikšanu. Ar šī grozījuma ieviešanu vīnkopji var pielāgoties salam, kas mēdz uznākt arvien vēlāk.

Grozīts vienotā dokumenta 5. punkts.

4. Gatavības pakāpe

Minimālais cukuru daudzums vīnogās ir palielināts no 238 līdz 255 gramiem litrā. Daudzums palielināts, lai sasniegtu tādu kvalitāti, kas atbilst vīniem ar atlikušajiem cukuriem.

Lai ņemtu vērā fermentācijas grūtības misai, kas satur visvairāk cukuru: spirta minimālā faktiskā tilpumkoncentrācija ir samazināta līdz 11 % vīniem, kuros spirta dabiskā tilpumkoncentrācija ir mazāka par 18 %; atcelta spirta minimālās faktiskās tilpumkoncentrācijas augšējā robeža vīniem, kuros spirta dabiskā tilpumkoncentrācija ir lielāka par vai vienāda ar 18 %.

Grozīts vienotā dokumenta 4. punkts.

5. Spirta kopējā tilpumkoncentrācija pēc stiprināšanas

Spirta kopējā tilpumkoncentrācija pēc stiprināšanas ar vīnogu misas daļēju koncentrāciju ir samazināta no 19 līdz 18 %.

Vienotais dokuments nav grozīts.

6. Saikne

Saikne grozīta, nomainot atsauci uz 2018. gadu ar atsauci uz 2021. gadu.

Grozīts vienotā dokumenta 8. punkts.

7. Pārejas pasākumi

Pārejas pasākumi, kuru termiņš ir beidzies, ir svītroti.

Vienotais dokuments nav grozīts.

8. Galvenie pārbaudāmie parametri

Galvenajiem pārbaudāmajiem parametriem pievienota novākšana ar rokām un secīgos šķirojumos.

Vienotais dokuments nav grozīts.

9. Redakcionāli grozījumi

Specifikācijā ir ieviesti dažādi redakcionāli precizējumi.

Šie grozījumi neietver nekādus grozījumus vienotajā dokumentā.

10. Atsauces uz pārbaudes struktūru

Atsauce uz pārbaudes struktūru ir pārskatīta, lai to saskaņotu ar citu aizsargāto nosaukumu specifikācijām. Šīs ir vienīgi redakcionālās izmaiņas.

Vienotajā dokumentā ar šo grozījumu nekādas izmaiņas neievieš.

11. Marķējums

Marķēšanas noteikumi ir saskaņoti cilmes vietu līmenī Val de Loire ietilpstošajā Anjou Saumur zonā. Šīs ir vienīgi redakcionālās izmaiņas.

Grozīts vienotā dokumenta 9. punkts.

VIENOTAIS DOKUMENTS

1. Nosaukums(-i)

Bonnezeaux

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna vai vīnu apraksts

ĪSS APRAKSTS

Produkts ir nedzirkstošie baltvīni, kuri ražoti no vīnogām, kas novāktas pārgatavībā (dabiska cukuru uzkrāšanās vīnogās, tām esot uz vīnkoka, ar dižciltīgās puves klātbūtni vai bez tās). Šie vīni ir ar bagātīgu potenciālu, ar izteiktu maigumu, ko papildina komplicēts augļainuma aromāts (žāvēti un eksotiskie augļi, baltziedu augi u. c.), un šo vīnu ietērps [krāsa] bieži vien ir viegli izteikti zeltains ar zaļiem atspulgiem. Vīniem ir šādas īpašības: spirta dabiskā tilpumkoncentrācija ir vismaz 15 %; fermentējamo cukuru (glikozes un fruktozes) saturs pēc fermentācijas ir augstāks par vai vienāds ar 51 g/l; vīniem, kuros spirta dabiskā tilpumkoncentrācija ir mazāka par 18 %, spirta minimālā faktiskā tilpumkoncentrācija pēc fermentācijas ir 11 %; kopējais skābums un kopējais sēra dioksīda saturs ir tādi, kādi tie noteikti ES tiesību aktos.

Vispārējie analītiskie parametri Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums miliekvivalentos uz litru Maksimālais gaistošais skābums (miliekvivalentos uz litru) 25 Maksimālais kopējais sēra dioksīda saturs (miligramos uz litru)

5. Vīndarības metodes

5.1. Īpašās vīndarības metodes

1.

Īpašā vīndarības metode

Bagātināšana ir atļauta, ievērojot specifikācijā izklāstītos noteikumus.

Koksnes šķeldas izmantošana ir aizliegta.

Vīnus nogatavina vismaz līdz 15. martam nākamajā gadā pēc ražas novākšanas.

Papildus iepriekš izklāstītajiem noteikumiem vīndarības metožu jomā jāievēro arī attiecīgie pienākumi, kas minēti ES tiesību aktos un Lauku un jūras zivsaimniecības kodeksā.

2. Biezība

Audzēšanas metode

Vīnogulāju stādījumu minimālā biezība ir 4 000 vīnkoku uz hektāru. Rindstarpu platums tajos nedrīkst būt lielāks par 2,50 metriem, bet atstatums starp vienas rindas vīnkokiem nedrīkst būt mazāks par 0,90 metriem.

Ražai, kas novākta vīndārzos, kur atstatums starp vienas rindas vīnkokiem ir mazāks par 0,90 metriem, taču lielāks par vai vienāds ar 0,80 metriem, un kuros nogāzes ir stāvākas par 10 %, var piemērot kontrolētu cilmes vietas nosaukumu.

Ja vīndārzā vīnkoku stādījumu biezība ir mazāka par 4 000 vīnkoku uz hektāru, bet nav mazāka par 3 300 vīnkoku uz hektāru, no šā lauka novāktajai ražai var piemērot kontrolētu cilmes vietas nosaukumu, ja ir ievēroti specifikācijā izklāstītie noteikumi par vīnogulāju siešanu un lapotnes augstumu. Rindstarpu platums šajos vīndārzos nedrīkst būt lielāks par 3 metriem, bet atstatums starp vienas rindas vīnogulājiem nedrīkst būt mazāks par 1 metru.

3. Apgriešana

Audzēšanas metode

Vīnogulājus apgriež, veicot īsa, gara vai jaukta tipa apgriešanu, ar ne vairāk kā 12 vīnstīgu pumpuriem uz katru vīnkoku. Fenoloģiskajā fāzē, kas atbilst 11 vai 12 izplaukušām lapām (atdalījušies ziedpumpuri), ražas gadā auglīgo zaru skaits uz vienu vīnkoku ir mazāks par vai vienāds ar 10.

4. Ražas novākšana

Audzēšanas metode

Vīnogas novāc manuāli, veicot secīgu šķirošanu.

5. Laistīšana

Audzēšanas metode

Apūdeņošana ir aizliegta.

5.2. Maksimālais ražas iznākums

30 hektolitri no hektāra.

6. Noteiktais ģeogrāfiskais apgabals

Visi ražošanas posmi notiek ģeogrāfiskajā apgabalā, kas aptver šādas Maine-et-Loire departamenta pašvaldības teritoriju, pamatojoties uz 2021. gada oficiālo administratīvi teritoriālo klasifikatoru: Bellevigne-en-Layon (agrākā deleģētās pašvaldības Thouarcé teritorija).

Kartogrāfiskie dokumenti, kuros attēlots ģeogrāfiskais apgabals, ir pieejami Cilmes vietu un kvalitātes valsts institūta tīmekļa vietnē.

7. Vīna vīnogu šķirne(-es)

“Chenin B”

8. Saiknes vai saikņu apraksts

8.1.

1 Informācija par ģeogrāfisko apgabalu

a) Saiknes veidošanā ietilpstošo dabas faktoru apraksts

Ģeogrāfiskais apgabals, kas atrodas Anžū vīndārzu reģiona vidienē, 2021. gadā aptvēra vienīgi deleģētās pašvaldības Thouarcé teritoriju. Šīs Maine-et-Loire departamenta teritorijā esošās pašvaldības teritoriju šķērso Lejonas [Layon] upe. Upes labajā krastā paveras skats uz Bonezo [Bonnezeaux] ciematu, kas atrodas stāvas nogāzes augšdaļā. Šķiet, ka ciemata Bonezo nosaukums ir cēlies no dzelžaina ūdens avotiem.

Vīndārzi ir sastādīti trijos blakus esošos pakalnos uz dienvidrietumu virzienā vērstām nogāzēm – La Montagne, Beauregard un Fesles, un tās veido joslu, kas stiepjas 2 800 metru garumā un 500 metru platumā. Šo pakalnu nogāzes aizņem aptuveni 15–20 % platības un ir īpaši izteiktas Beauregard rietumu nogāzē, kā arī centrālajā pakalnā, kas ir trāpīgi nosaukts par La Montagne un sākas netālu no Petit Bonnezeaux ciemata. Uz ziemeļiem no šīm trijām delimitētajām nogāzēm atrodas plato ar nedaudz viļņotu reljefu un vidējo augstumu 90 metri virs jūras līmeņa, bet Lejonas [Layon] upes lejtece ir 29 metru augstumā virs jūras līmeņa.

Ģeoloģiskais pagulslānis pieder pie Saint-Georges-sur-Loire iežu kompleksa – slānekļa un smilšakmens sajaukuma, kas sniedzas no augšējā ordovika stāva līdz apakšējam devona stāvam. Vietām, it īpaši Fesles pakalnā, to klāj kenomanas stāva grants un māla vai smilšmāla formācijas. Erozija ir atsegusi slānekļa pamatni, bet smiltis un māli ir saglabājušies šā monoklināles reljefa veidojuma otrajā pusē un plato. Arī augsne zemesgabalos, kas precīzi delimitēti vīnogu novākšanai, ir seklas un ļoti skeletainas, zaļgani pelēcīgā krāsā, reizumis “vīna nogulšņu” krāsā. Augsnes ūdensietilpība ir mazāka par 100 milimetriem, un augsnei ir nevainojama drenāža.

Ģeogrāfiskajā apgabalā ir mērens okeāna klimats ar samērā niecīgu nokrišņu daudzumu, bet no okeāna mitruma apgabalu pasargā augstāki reljefa pacēlumi Choletais un Mauges pusē. Nogāzes vietām ir pakļautas valdošajiem dienvidrietumu un rietumu vējiem. Gada nokrišņu daudzums ir aptuveni 550–600 milimetri, bet Choletais un Mauges reljefa pacēlumos tas pārsniedz 800 milimetrus. Nokrišņu daudzums vīnogulāju veģetācijas perioda laikā ir par aptuveni 100 milimetriem mazāks nekā vidēji departamentā. Par to, ka šie apvidi ir salīdzinoši arīdi, liecina dienvidiem raksturīgā flora, kas šajās nogāzēs aug īpaši labi, un temperatūra tajos ir augstāka nekā apkārtējos apvidos.

b) Saikni veidojošo cilvēkfaktoru apraksts

Vīnogu šķirne “Chenin B.”, kas, iespējams, ir cēlusies Anžū reģionā, “Bonnezeaux” vīndārzā ir atradusi sev īpaši piemērotu augšanas vietu. Tā ir izturīga tautas selekcijas šķirne, kuras potenciāls izpaužas lielu augsnes radītu ierobežojumu apstākļos.

Vīndari jau sen izpratuši, cik svarīgi ir novākt šīs šķirnes vīnogas, kad tās ir augstā gatavības pakāpē, izmantojot īpašas novākšanas metodes. Odāras [Odart] grāfs 1845. gadā “Traktātā par vīnogu šķirnēm” norādīja: “Jāpievieno arī nosacījums, ka tās novāc tikai pārgatavībā, piemēram, tādā gatavības pakāpē, kādu tās sasniedz līdz Visu svēto dienai, kad lietavu mīkstinātā miziņa lobās nost pati.” Tādēļ pārgatavībā ir ražas novākšanas priekšnosacījums. Žiljēns [Jullien] 1816. gadā “Visu zināmo vīndārzu topogrāfijā” norādīja, ka: “”Cru“ kategorijas vīnu gadījumā vīnogas novāc vairākās reizēs; no pirmajās divās novākšanas reizēs iegūtā vākuma, kad novāc tikai visvairāk nogatavojušās vīnogas, dara tos vīnus, ko sūta uz ārzemēm; tie vīni, kurus gatavo no trešās reizes vākuma, ir paredzēti vietējam patēriņam (..)”.

Ražotāju novērojumi un analīze vairākās paaudzēs ir ļāvusi “Bonnezeaux” vīniem kļūt par labākajiem visā Anžū. Anglijas ģeogrāfs Viljams Gutrijs [William Guthrie] (1708–1770) 1802. gadā publicētajā savas grāmatas “Jaunā universālā ģeogrāfija” tulkojumā norāda: “Anžū vīnus var iedalīt trīs kategorijās. Pirmās kategorijas vīni tiek ražoti Faye, Saint-Lambert, Rablé, Maligny un Chavagne ciematā, kā arī Thouarcé ciematā, kura administratīvajā teritorijā ir “Bonnezeaux” vīndārzs. ”

“Bonnezeaux” vīndārza reputācija ir saglabājusies visos turpmākajos periodos. Šā vīndārza izaugsmi būtiski palēnināja filokseras krīze, un tāpēc ar šajā vīndārzā iegūtajiem vīniem varēja apgādāt tikai vienu vietējo tirgu. Pateicoties “Bonnezeaux” ražotāju apvienības enerģiskajai un aktīvajai rīcībai, rūpējoties par zemās ražības uzturēšanu un vīnogu novākšanu secīgos šķirojumos, vispirms tika atgūts valsts mēroga tirgus, un pēc tam šie vīni atkal sāka šķērsot Francijas robežas. Kontrolētais cilmes vietas nosaukums “Bonnezeaux” tika atzīts 1951. gada 6. novembrī.

8.2.

2 Informācija par produkta kvalitāti un īpašībām

Šos vīnus augstu vērtē to bagātīgā potenciāla dēļ. To izteiktais maigums, ko nodrošina augstais fermentējamo cukuru saturs, ir saistīts ar bieži vien daudzveidīgām augļainuma aromāta niansēm (žāvēti augļi, eksotiskie augļi, baltziedu augi u. c.), par ko ne uzreiz liecina šo vīnu ietērps [krāsa], kas bieži vien ir viegli izteikti zeltains ar zaļiem atspulgiem. Skābuma, spirta satura un glicerīna satura līdzsvars gadu gaitā ļauj šiem vīniem kļūt vēl komplicētākiem.

3 Cēloniskā mijiedarbība

Šajos vīndārzos, kuri aug stāvās nogāzēs, kas vērstas uz dienvidrietumiem, un seklās akmeņainās augsnēs ar lielisku siltumrežīmu, ir labvēlīgi apstākļi “Chenin B.” šķirnes vīnogulāju agrīnajam veģetācijas periodam un vīnogu ienākšanās procesu pareizai norisei. Valdošie vēji, kas pūš kalnu nogāzēs, mijiedarbībā ar skeletaino augšņu nepietiekamo ūdensietilpību ļauj ogām nodrošināt cukuru uzkrāšanos, kad tās vīst un žūst, būdamas vēl uz vīnkoka. Ražotāji ir pratuši šo īpatnību izmantot par labu sev un savai produkcijai. Ļoti zemas ražības nodrošināšana ir apliecinājums vīnkopju rūpēm par vīnogu kvalitāti.

Šajās nogāzēs augošo “Chenin B.” šķirnes vīnogu vēlīnā novākšana secīgos šķirojumos, lai atlasītu pārgatavojušās vīnogas, ir ļāvusi “Bonnezeaux” vīniem izpelnīties izcilības apliecinājumus. “Bonnezeaux” vīnu vēsture un labā slava ir cieši saistīta ar Anžū reģiona un “Coteaux du Layon” vīnu vēsturi un reputāciju.

9. Būtiski papildu nosacījumi (iepakojums, marķējums, citas prasības)

API

Tiesiskais regulējums:

valsts tiesību akti.

Papildu nosacījuma veids:

atkāpe par ražošanu noteiktajā ģeogrāfiskajā apgabalā.

Nosacījuma apraksts:

tiešās apkaimes apgabalu, kas noteikts, paredzot atkāpi attiecībā uz vinifikāciju, vīna gatavošanu un kopšanu, pamatojoties uz 2021. gada oficiālo administratīvi teritoriālo klasifikatoru, veido šādu Maine-et-Loire departamenta pašvaldību teritorija:

Aubigné-sur-Layon, Beaulieu-sur-Layon, Bellevigne-en-Layon (tikai deleģēto pašvaldību Champ-sur-Layon, Faveraye-Mâchelles, Faye-d'Anjou un Rablay-sur-Layon teritorija), Blaison-Saint-Sulpice, Brissac Loire Aubance (tikai deleģēto pašvaldību Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital un Vauchrétien teritorija), Brossay, Chalonnes-sur-Loire, Chaudefonds-sur-Layon, Chemillé-en-Anjou (tikai deleģēto pašvaldību Chanzeaux un Valanjou teritorija), Denée, Doué-en-Anjou (tikai deleģētās pašvaldības Brigné teritorija), Les Garennes-sur-Loire, Lys-Haut-Layon (tikai deleģētās pašvaldības Tigné teritorija), Mozé-sur-Louet, Mûrs-Erigné, Rochefort-sur-Loire, Saint-Melaine-sur-Aubance, Savennières, Soulaines-sur-Aubance, Terranjou, Val-du-Layon.

Marķējums: neobligātas norādes.

Tiesiskais regulējums:

valsts tiesību akti.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

neobligātos apzīmējumus, kuru izmantošanu saskaņā ar Kopienas noteikumiem var regulēt dalībvalstis, norāda etiķetēs, izmantojot burtus, kuru izmēri augstumā, platumā un biezumā nav vairāk kā divas reizes lielāki par tiem burtiem, ar kuriem rakstīts kontrolētais cilmes vietas nosaukums.

Marķējums: ģeogrāfiskais nosaukums “Val de Loire”.

Tiesiskais regulējums:

valsts tiesību akti.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

papildu ģeogrāfiskajā nosaukumā “Val de Loire” izmantotās rakstzīmes ne augstumā, ne platumā nedrīkst būt lielākas par divām trešdaļām no to rakstzīmju lielumu, ar kādām atveidots kontrolētais cilmes vietas nosaukums.

Marķējums: mazāka ģeogrāfiskā vienība.

Tiesiskais regulējums:

valsts tiesību akti.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

kontrolēto cilmes vietas nosaukumu apzīmēto vīnu marķējumā drīkst norādīt mazākas ģeogrāfiskās vienības nosaukumu ja: - tā ir zemes kadastrā reģistrēta apdzīvota vieta; - šis nosaukums ir ierakstīts ražas deklarācijā. Kadastrā reģistrētās apdzīvotās vietas nosaukuma rakstzīmju lielums ne augstumā, ne platumā nepārsniedz pusi no to rakstzīmju lieluma, ar ko atveido kontrolēto cilmes vietas nosaukumu.

Saite uz produkta specifikāciju

https://info.agriculture.gouv.fr/gedei/site/bo-agri/document_administratif-2bee3ad4-2dc7-4d79-9977-b2e2f0980fbb

(1) OV L 9, 11.1.2019, 2. lpp.